Donna dieħla bħal drawwa oħra għal żmien il-Milied: sfortunatamanet għal sena oħra qed nirrappurtaw serq u vandaliżmu ta’ armar mit-toroq ewlenin u żoni pubbliċi. Uffiċjal tal-Environmental Landscapes Consortium kkundanna dawn l-atti li apparti l-flus huma nuqqas ta’ rispett għall-ħaddiema li jagħmlu l-amu tagħhom biex joħolqu l-isbaħ ambjent tal-Milied. Uħud mill-figuri li jirrappreżentaw il-Madonna, San Ġużepp, il-Bambin u t-tliet Slaten Maġi li jsebbħu r-roundabouts f’dan iż-żmien tas-sena sfaw fil-mira ta’ ħallelin u vandali. Kull sena l-konsorzju responsabbli mit-tisbiħ ambjentali ta’ żoni pubbliċi bħal ġonna, roundabouts u central strips, jieħu ħsieb li jżejjen u jqiegħed għadd ta’ presepji biex ikabbar l-atmosfera tal-Milied fil-pajjiż. Il-Maniger tar-Riżorsi Umani tal-korsorzju, Norman Mifsud, qal li din is-sena kien hemm min saħansitra seraq il-bozoz li kienu qed idawwlu r-roundabout ta’ Raħal Ġdid. “Dan l-aħħħar innutajna li kellna diversi vandaliżmi speċjalment in-naħa ta’ San Ġiljan, fejn kisrulna xi presepji. Ovvjament aparti l-ispejjeż tagħhom dawn huma dimotivazzjoni għalina u għall-ħaddiema kollha,” qal Norman Mifsud . Is-Sur Mifsud qal li fejn hu possibli l-ħaddiema tal-ELC jippruvaw jirranġaw il-ħsara. Iżda qal li kellhom jitneħħew il-presepji mill-ġnien ta’ Spinola u minn fuq il-pont ta’ Manuel Dimech minħabba l-periklu kkaġunat mill-vandaliżmu. “Iżda issa wasalna f’ċirkostanzi fejn kellna nżarmaw xi siti peress li l-vandaliżmu kien wieħed kbir ukoll,” qal Norman Mifsud. F’każ minnhom wieħed mill-maġi saħansitra spiċċa bla ras, b’destin ħażin ukoll għall-bambin! Is-Sur Mifsud qal liċ-ċentru tal-aħbarijiet li l-ħaddiema tal-konsorzju jibdew jaħsbu għat-tiżjin tat-toroq u postijiet ewlenin kif jgħaddi s-Sajf. Irrimarka li l-vandaliżu u s-serq beda malli l-armar inxtegħel, fl-24 ta’ Novembru. Din is-sena hawn b’kollox sebgħin post li b’xi mod iżżejnu. Fihom tpoġġew mal-270 struttura ta’ dwal u 50 presepju.